A levegőterheltségi szint határértékeiről és a helyhez kötött légszennyező pontforrások kibocsátási határértékeiről szóló 4/2011. (I. 14.) VM rendelet (a továbbiakban: határértékes rendelet) módosítása az ipari kibocsátásokról szóló 2010/75/EU európai parlamenti és tanácsi irányelv 15. cikk 3. pontjának végrehajtását szolgálja, miszerint az irányelv hatálya alá tartozó tevékenységekre a hatóság által meghatározott kibocsátási határértékek nem haladhatják meg az elérhető legjobb technika-következtetésekről szóló bizottsági határozatokban (BAT következtetésekben) előírt kibocsátási szinteket.

A jogszabály megalkotásának további indoka, hogy az épületekre vonatkozó energiahatékonysági követelmények folyamatos szigorítása miatt nagy igény van a fokozott hőszigetelő képességű (alacsony hőátbocsátási tényezővel rendelkező) termékekre. Ennek az igénynek a kielégítéséhez szükséges a tégla porozitásának további növelése, ehhez pedig az alkalmazott biomassza adalékanyagot az eddiginél nagyobb arányban kell az agyaghoz keverni. Ehhez a technológiához új szén-monoxid kibocsátási határértéke megállapítására van szükség, amelyet a jogszabály kiegészítésével kívánunk érvényesíteni.